Document ID: /roh_data/filtered/fineweb-2-filterrobots_roh.jsonl.gz/73508

Janic Andrin Spinnler ha in siemi da la vita. El vul manar ses agen bain puril. Ma il giuven Jauer na deriva betg d’ina dinastia da purs ed el ha pir gist finì ses emprendissadi sco pur. Da talas circumstanzas na sa lascha el dentant betg franar. Cun be 21 onns cumpra el in bain puril en la Val Müstair, senza agens raps e cun ina dunna ch’el enconuscha pir dapi intgins mais. Cun 400 giaglinas, intginas vatgas-mamma e cun bler anim sa metta il giuven pèr a la lavur. Las sfidas èn dentant grondas ed il siemi è collià cun stress, dubis e temas d’existenza. È quest project forsa in siemi memia grond? U ha il pèr giuven success? Sara Hauschild ha documentà durant in onn e mez il svilup sin il «Bain Bun» – betg mo sco schurnalista, mabain era sco onda da Janic Andrin Spinnler.